Broj: 711-I-828-M-39/19-04-11

Zagreb, 29. ožujka 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. i članka 20. stavka 4. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnika Vilia Beroša,** **pomoćnika ministra zdravstva, za davanjem suglasnosti Povjerenstva,** na 44. sjednici, održanoj 29. ožujka 2019.g., donosi sljedeću:

**ODLUKU**

**Na temelju članka 20. stavka 4. ZSSI-a daje se suglasnost dužnosniku Viliu Berošu, pomoćniku ministra zdravstva, za kandidiranje na javni natječaj i moguće stupanje u radni odnos na radnom mjestu liječnik specijalist - neurokirurg s Kliničkim bolničkim centrom Zagreb (Rebro), s obzirom da iz utvrđenih okolnosti poslovnih odnosa između Ministarstva zdravstva i KBC Zagreb, koji su postojali za vrijeme obnašanja navedene dužnosti, proizlazi da ne postoji sukob interesa dužnosnika Vilia Beroša.**

Obrazloženje

Zahtjev za davanjem suglasnosti Povjerenstva sukladno članku 20. stavku 4. ZSSI-a podnio je dužnosnik Vili Beroša, pomoćnik ministra zdravstva. U knjigama ulazne pošte zahtjev je zaprimljen 28. veljače 2019.g. pod poslovnim brojem: 711-U-1027-M-39/19-01-2, povodom kojeg se vodi predmet broj M-39/19.

Uvidom u Registar dužnosnika utvrđeno je kako Vili Beroš obnaša dužnost pomoćnika ministra zdravstva od 24. siječnja 2018.g. Člankom 3. stavkom 1. podstavkom 26. ZSSI-a propisano je da su pomoćnici ministara dužnosnici u smislu navedenog Zakona. Stoga je i dužnosnik Vili Beroš, povodom obnašanja navedene dužnosti, obvezan postupati sukladno odredbama ZSSI-a.

U zahtjevu dužnosnik navodi kako je Rješenjem Vlade Republike Hrvatske od 24. siječnja 2018.g. imenovan pomoćnikom ministra u Ministarstvu zdravstva te je zadužen za djelokrug poslova Uprave za medicinsku djelatnost. Nakon prestanka dužnosničkog mandata koji je još u tijeku dužnosnik namjerava, po provedenom javnom natječaju, ukoliko bude izabrani kandidat, sklopiti ugovor o radu sa zdravstvenom ustanovom KBC Zagreb (Rebro) za radno mjesto liječnik specijalist – neurokirurg.

Dužnosnik dalje navodi kako je prije imenovanja u KBC Sestre Milosrdnice radio na poslovima liječnika neurokirurga, na radnom mjestu pročelnika Zavoda za Endokranijalnu kirurgiju i kirurgiju dječje dobi Klinike za neurokirurgiju. Za vrijeme obnašanja dužnosti nije bio izravno u poslovnom odnosu sa zdravstvenom ustanovom s kojom bi po okončanju javnog natječaja ukoliko bude izabrani kandidat sklopiti ugovor o radu. Isto tako, dužnosnik nije bio ovlašten za poduzimanje bilo kakvih strateških i operativnih odluka ili postupaka javne nabave vezanih za KBC Rebro.

Slijedom navedenog, dužnosnik traži suglasnost za sklapanje ugovora o radu sukladno članku 20. stavku 4. ZSSI-a.

Člankom 20. stavkom 1. ZSSI-a propisano je da dužnosnik u roku od jedne godine nakon prestanka obnašanja dužnosti ne smije prihvatiti imenovanje ili izbor ili sklopiti ugovor kojim stupa u radni odnos kod pravne osobe koja je za vrijeme obnašanja mandata dužnosnika bila u poslovnom odnosu ili kad u trenutku imenovanja, izbora ili sklapanja ugovora iz svih okolnosti konkretnog slučaja jasno proizlazi da namjerava stupiti u poslovni odnos s tijelom u kojem obnaša dužnost. Stavkom 4. istog članka propisano je da u slučaju iz stavka 1. toga članka Povjerenstvo može dužnosniku dati suglasnost na imenovanje, izbor ili sklapanje ugovora ukoliko iz okolnosti konkretnog slučaja proizlazi da ne postoji sukob interesa.

Člankom 4. stavkom 3. ZSSI-a propisano je da se poslovni odnos u smislu toga Zakona odnosi na ugovore o javnoj nabavi, državne potpore i druge oblike stjecanja sredstava od tijela javne vlasti, na koncesije i ugovore javno-privatnog partnerstva, osim državnih potpora u slučaju elementarnih nepogoda.

Uvidom u podatke sudskog registra Trgovačkog suda u Zagrebu utvrđeno je da je pod matičnim brojem subjekta: 080121749 upisana ustanova KLINIČKI BOLNIČKI CENTAR ZAGREB (skraćeno: KBC Zagreb), OIB: 46377257342. Kao jedini osnivač ustanove upisana je Republika Hrvatska, a kao osoba ovlaštena za zastupanje upisan je Prof.dr.sc. Ante Ćorušić, ravnatelj - zastupa ustanovu samostalno i pojedinačno od 13. lipnja 2016.g. Uvidom u internetske stranice KBC Zagreb utvrđeno je kako u KBC Zagreb djeluje 29 klinika i kliničkih zavoda smještenih na šest lokacija u Gradu Zagrebu. Jedna od lokacija je i Kišpatićeva 12 (Rebro), gdje se između ostalih nalazi i Klinika za neurologiju.

Na traženje Povjerenstva, Ministarstvo zdravstva dostavilo je očitovanje, KLASA: 023-03/19-01/102 od 15. ožujka 2019.g., u kojem se navodi kako je navedeno Ministarstvo imalo poslovne odnose s KBC Zagreb (Rebro) u dijelu koji se odnosi na djelokrug poslova Uprave za financijske poslove, fondove Europske unije, međunarodne projekte i javnu nabavu i ti poslovni odnosi odnosili su se na postupke javne nabave u kojima dužnosnik nije sudjelovao. U prilogu očitovanja dostavlja se relevantna dokumentacija.

U očitovanju se dalje navodi kako je djelokrug Uprave za medicinsku djelatnost Ministarstva zdravstva definirana člankom 17. Uredbe o unutarnjem ustrojstvu Ministarstva zdravstva („narodne novine“ broj: 14/2017) i člankom 1. Uredbe o dopunama uredbe o unutarnjem ustrojstvu Ministarstva zdravstva („narodne novine“ broj 15/2019.) koji se dostavljaju u prilogu.

Uvidom u dopis Ministarstva zdravstva, Uprave za financijske poslove, fondove Europske unije, međunarodne projekte i javnu nabavu, KLASA: 030-02/19-01/63 od 14. ožujka 2019.g., utvrđeno je kako se u istom navodi da je za vrijeme mandata dužnosnika Vilia Beroša u okviru Operativnog programa Konkurentnost i kohezija 2014.-2020., Europskog fonda za regionalni razvoj za poboljšanje isplativosti i pristupa dnevnim bolnicama i/ili dnevnim kirurgijama u bolnicama u javnom zdravstvenom sektoru za potrebe KBC Zagreb sklopljeno 5 ugovora o javnoj nabavi, koji se taksativno navode. Na teret sredstava Državnog proračuna RH u razdoblju od 2019. do 2023. sklopljen je Ugovor o javnoj nabavi roba za nabavu Linearnog akceleratora i sustava za planiranje radioterapije za KBC Zagreb sa servisiranjem i održavanjem u punoj funkciji. Navedeni ugovori sklopljeni su temeljem provedenih otvorenih postupaka javne nabave koje je pripremilo i provelo Stručno povjerenstvo za javnu nabavu imenovano odlukom ministra zdravstva, a član ni jednog od Stručnih povjerenstava nije bio dužnosnik Vili Beroš.

Nadalje, u dopisu se navodi kako su KBC Zagreb izdane financijske suglasnosti na teret sredstava Državnog proračuna RH za 2018.g., za financiranje medicinske opreme koja se dalje u dopisu taksativno nabraja. Također, Iz Državnog proračuna RH za 2018.g. i projekcijama za 2019. i 2020 KBC Zagreb dodijeljena su sredstva tekuće pomoći u ukupnom iznosu od 109.473.414 kn. U konačnici, U okviru Operativnog programa Konkurentnost i kohezija 2014.-2020., Europskog fonda za regionalni razvoj, Ministarstvo regionalnog razvoja i fondova EU objavilo je Poziv na dostavu projektnih prijedloga „Poboljšanje isplativosti i pristupa dnevnim bolnicama i/ili dnevnim kirurgijama“ gdje je jedan od prihvatljivih prijavitelja i KBC Zagreb. Slijedom toga sklopljen je u veljači 2017. Ugovor o dodjeli bespovratnih sredstava, kod kojeg Ministarstvo zdravstva nije potpisnik ugovora, već se nalazi u ulozi Sektorski nadležnog tijela. Potpisnik svih gore navedenih ugovora o javnoj nabavi i izdanih financijskih suglasnosti te Odluka je ministar zdravstva.

Uvidom u internetske stranice Ministarstva zdravstva utvrđeno je da je dužnosnik Vili Beroš kao pomoćnik ministra zadužen za Upravu za medicinsku djelatnost.

Ovlaštenjem ministra zdravstva, KLASA: 080-08/18-01/01 od 31. siječnja 2018.g., dano je ovlaštenje pomoćniku ministra, dužnosniku Viliju Berošu, za potpisivanje upravnih i neupravnih akata iz djelokruga rada Uprave za medicinsku djelatnost. Ovlaštenje se ne primjenjuje na akte čije je donošenje dano zakonom isključivo u nadležnosti ministra. Ovlaštenje se primjenjuje od 5. veljače 2018.g.

Uredbom o unutarnjem ustrojstvu Ministarstva zdravstva propisano je da Uprava za medicinsku djelatnost obavlja poslove vezane za unaprjeđenje sustava zdravstvene zaštite; obavlja poslove utvrđivanja prijedloga državne zdravstvene politike; obavlja stručne i upravne poslove vezano uz zdravstvenu zaštitu i zdravstveno osiguranje na području zdravstvene zaštite na svim razinama zdravstvene zaštite, razini državnih zavoda i agencija na području javnozdravstvene djelatnosti, telemedicine, lijekova i medicinskih proizvoda, kvalitete i akreditacije, hitne medicine, zdravstvene zaštite na radu, toksikologije i antidopinga; prati zdravstvene potrebe stanovništva i unapređuje organizaciju sustava zdravstva; prati i proučava stanja u sustavu zdravstvene zaštite i poduzima mjere za učinkovito i kvalitetno obavljanje djelatnosti; prati razvoj i predlaže mjere za unaprjeđenje sustava primarne, specijalističko-konzilijarne, bolničke zdravstvene zaštite na sekundarnoj i tercijarnoj razini te zdravstvene zaštite na razini državnih zdravstvenih zavoda, agencija i zavoda na županijskoj razini; unaprjeđuje i prati provedbu preventivnih javnozdravstvenih programa, nacionalnih strategija i akcijskih planova; unaprjeđuje aktivnosti na području zaštite zdravlja stanovništva; predlaže programe za unaprjeđenje zdravlja i poboljšanje kvalitete življenja osoba iz vulnerabilnih skupina; sudjeluje u pripremi i koordinaciji provedbe programa i projekata zajednice za zdravlje Europske unije; s ustrojstvenim jedinicama Ministarstva sudjeluje u provođenju upravnog nadzora te obavlja nadzor nad radom Hrvatskog zavoda za zdravstveno osiguranje i Hrvatskog crvenog križa; s ostalim ustrojstvenim jedinicama sudjeluje u poslovima upravljanja i raspolaganja dionicama i poslovnim udjelima trgovačkih društava koji čine državnu imovinu u vlasništvu Republike Hrvatske a u pogledu trgovačkih društava koja se pretežno bave djelatnostima iz područja propisane nadležnosti Ministarstva; surađuje s drugim tijelima državne uprave na području zaštite zdravlja pučanstva te zaštite i unaprjeđenja zdravog okoliša; prati potrebe, prikuplja i analizira prijedloge te priprema podloge za izmjene i dopune mjera zdravstvene zaštite i mreža u javnoj zdravstvenoj službi; prati potrebe i planira specijalističko usavršavanje potrebnih zdravstvenih radnika; prati, planira i izrađuje prijedloge za zapošljavanje zdravstvenih radnika, zdravstvenih suradnika i nezdravstvenih radnika u sustavu zdravstva; koordinira aktivnosti vezane za utvrđivanje vrste i opsega zdravstvenih usluga; prati i nadzire metodologiju utvrđivanja osnova za ugovaranje; daje mišljenje na prijedlog normativa i standarda, sudjeluje u pripremi stručnih podloga za zdravstvene programe i projekte, sudjeluje u provedbi istih; sudjeluje u pripremi stručnih podloga za razvoj zaštite zdravlja u zajednici; prati razvoj i unapređuje sustav palijativne skrbi; sudjeluje u pripremi nacrta prijedloga zakona i drugih propisa iz djelokruga rada te daje stručna mišljenja u vezi s provedbom propisa iz svog djelokruga; vodi prvostupanjske upravne postupke i priprema nacrte rješenja u postupku osnivanja, početka rada, preseljenja te prestanka rada privatnih praksi, zdravstvenih ustanova i trgovačkih društava za obavljanje zdravstvene djelatnosti iz područja nadležnosti te prvostupanjske upravne postupke radi privremene obustave rada privatnih praksi; vodi prvostupanjske upravne postupke iz područja djelatnosti medicine rada i osposobljavanja kandidata za vozače za pružanje prve pomoći osobama ozlijeđenim u prometnoj nesreći; obavlja upravne i stručne poslove koji se odnose na rješavanje žalbi u drugom stupnju; priprema odgovore na tužbe u upravnim sporovima; organizira i provodi stručne i specijalističke ispite te ispite iz uže specijalizacije; vodi poslove vezane uz postupak odobravanja i izdavanja rješenja kojim se odobrava provođenje kliničkih ispitivanja lijekova i medicinskih proizvoda u zdravstvenim ustanovama u Republici Hrvatskoj, osigurava provođenje međunarodnih obveza na području lijekova i kliničkih ispitivanja; surađuje s međunarodnim organizacijama na području lijekova i medicinskih proizvoda te kliničkih ispitivanja; obavlja stručne poslove vezane uz legalni promet lijekovima koji sadrže droge, psihotropne tvari i prekursore, izdaje dozvole za uvoz/izvoz lijekova koje sadrže droge i psihotropne tvari, kao i dozvole za promet prekursora; vodi evidencije o uvozu i izvozu te zalihama droga, psihotropnih tvari i prekursora; izrađuje periodična izvješća o prometu drogama, psihotropnim tvarima i prekursorima za Međunarodni ured za kontrolu narkotika (INCB); osigurava provođenje obveza koje proizlaze iz ratificiranih međunarodnih ugovora i ostvaruje suradnju s međunarodnim institucijama na području droga, psihotropnih tvari i prekursora; odobrava prihvaćanje donacija lijekova i medicinskih proizvoda i rani pristup lijekovima u programima milosrdne primjene u zdravstvenim ustanovama u Republici Hrvatskoj; obavlja stručne i upravne poslove vezane uz provođenje zakona i drugih propisa iz područja nadležnosti; podnosi izvješća o učinjenom u kvantitativnom i kvalitativnom smislu; sudjeluje u izradi strateškog plana Ministarstva, definira i predlaže strateške ciljeve, prati pokazatelje uspješnosti iz djelokruga rada, nadzire provedu postavljenih strateških ciljeva, izvješćuje o realizaciji postavljenih ciljeva i utvrđuje rizike; surađuje s unutarnjim ustrojstvenim jedinicama, a osobito s ustrojstvenom jedinicom nadležnom za državni proračun vezano za korištenje sredstava; surađuje i koordinira rad s jedinicama lokalne i područne (regionalne) samouprave, tijelima državne uprave, udrugama, stručnim udruženjima, strukovnim komorama, zavodima i agencijama, međunarodnim organizacijama i institucijama te tijelima Europske unije u području djelokruga rada; surađuje s udrugama građana u cilju jačanja uloge civilnoga sektora u sustavu zdravstva te pruža pomoć građanima iz djelokruga rada; prati i sudjeluje u usklađivanju i implementaciji propisa Europske unije iz djelokruga rada; priprema odgovore na predstavke i pritužbe iz djelokruga rada; brine da svaki rashod bude opravdan stvarnom potrebom i potvrđen prethodnom kontrolom.

Slijedom navedenog, uvidom u dostavljene podatke i dokumentaciju utvrđeno je da je Ministarstvo zdravstva za vrijeme obnašanja mandata dužnosnika Vilia Beroša stupalo u poslovne odnose s KBC Zagreb, kod kojeg dužnosnik ima namjeru stupiti u radni odnos, ako kao kandidat bude izabran na javnom natječaju. Poslovni odnosi sastojali su se u sklapanju Ugovora o javnoj nabavi Broj: 141/18 od 12. rujna 2018.g., 127/18 od 12. rujna 2018.g., 134/18 od 12. rujna 2018.g., 135/18 od 12. rujna 2018.g. i 148/18 od 1. listopada 2018.g., kao i Ugovora o javnoj nabavi roba za nabavu Linearnog akceleratora i sustava za planiranje radioterapije za KBC Zagreb sa servisiranjem i održavanjem u punoj funkciji od 12. veljače 2019.g. te dodjeli sredstava tekuće pomoći i financijskih suglasnosti. Nadalje, vezano uz navedene poslovne odnose utvrđeno je kako dužnosnik Vili Beroš nije bio ovlašten sudjelovati, niti je sudjelovao u postupku vezano za predmetne poslovne odnose. Isti su bili u djelokrugu Uprave za financijske poslove, fondove Europske unije, međunarodne projekte i javnu nabavu, dok je dužnosnik bio zadužen za Upravu za medicinsku djelatnost Ministarstva zdravstva.

Stoga Povjerenstvo zaključuje kako dužnosnik Vili Beroš nije sudjelovao, niti bio zadužen za postupanje u vezi poslovnih odnosa između Ministarstva zdravstva i ustanove u kojoj, po provedbi javnog natječaja, namjerava zasnovati radni odnos. Isto tako, dužnosnik nije čelnik tijela javne vlasti u kojem obnaša dužnost te nije ovlašten donositi odluke odnosno samostalno zastupati tijelo.

 Slijedom navedenog, Povjerenstvo utvrđuje kako iz okolnosti konkretnog slučaja proizlazi kako ne postoji sukob interesa dužnosnika Vilia Beroša te je, na temelju članka 20. stavka 4. ZSSI-a, dužnosniku dana suglasnost kao što je to navedeno u izreci ove Odluke.

 PREDSJEDNICA POVJERENSTVA

 Nataša Novaković, dipl.iur.

Dostaviti:

1. Dužnosnik Vili Beroš, elektroničkom dostavom

2. Objava na internetskoj stranici Povjerenstva

3. Pismohrana